ทิสโก้ ออกทริกเกอร์ฟันด์บุกหุ้นจีน
บลจ.ทิสโก้ออกทริกเกอร์ฟันด์บุกหุ้นจีน หวังผลตอบแทน 8% ใน 8 เดือน
4 ก.พ. 2558

บลจ.ทิสโก้ออกทริกเกอร์ฟันด์บุกหุ้นจีน หวังผลตอบแทน 8% ใน 8 เดือน
นายสาห์รัช ชัฎสุวรรณ ผู้อำนวยการสายการตลาด บลจ.ทิสโก้ กล่าวว่า ช่วงที่ผ่านมาดัชนี Hang Seng China Enterprises Index (HSCEI) หรือ H-Shares ของจีนจะปรับตัวลดลงจากระดับสูงสุดของปี เนื่องมาจากความกังวลกับการที่คณะกรรมการกำกับหลักทรัพย์และตลาดหลักทรัพย์ (ก.ล.ต.) ของจีนออกมาตรการควบคุมการซื้อขายหุ้นด้วยมาร์จิ้น แต่เชื่อว่า ดัชนีจะปรับลดลงชั่วคราวเท่านั้น
นอกจากนี้ ความกังวลเกี่ยวกับความเสี่ยงธนาคารเงา (Shadow Banking) ปรับลดลงจากปี 2557 หลังจากที่รัฐบาลมีมาตรการเข้มงวดกับการปล่อยสินเชื่อ ทำให้ธนาคารกลางของจีน สามารถใช้มาตรการกระตุ้นเศรษฐกิจแบบผ่อนคลายวงกว้างได้ ซึ่งจะช่วยผลักดันให้เศรษฐกิจจีนฟื้นตัวอย่างแข็งแกร่ง
นายสาห์รัช คาดว่า รัฐบาลจีนจะออกมาตรการกระตุ้นเศรษฐกิจเพิ่มเติมหลังมีการประกาศตัวเลขเศรษฐกิจ ที่เริ่มชะลอลง โดยคาดว่าจะประกาศลดอัตราดอกเบี้ยและลดอัตราการกันสำรองของธนาคาร (RRR) ลง ซึ่งจะช่วยกระตุ้นให้เศรษฐกิจของจีน ตลอดจนการฟื้นตัวของประเทศขนาดใหญ่ผู้นำเศรษฐกิจโลก นำโดย สหรัฐฯ ญี่ปุ่น และมาตรการผ่อนคลายทางการเงินและการอัดฉีดเงินเข้าระบบของกลุ่มประเทศยุโรป จะช่วยส่งเสริมภาคการส่งออกของจีนให้เติบโตขึ้นได้อีก
"ดังนั้น เพื่อเป็นการจับจังหวะการลงทุนที่เหมาะสม และตอบรับความสนใจจากการลงทุนในหุ้นจีนที่มีอย่างต่อเนื่อง บลจ. ทิสโก้ จึงเปิดเสนอขาย กองทุนทิสโก้ ไชน่า ทริกเกอร์ 8% #17 โดยมีเป้าหมายเลิกโครงการที่ 8% ภายใน 8 เดือน โดยจะเน้นลงทุนในหุ้นจีนผ่านหน่วยลงทุนของกองทุน Hang Seng H-Share Index ETF เพื่อให้ได้รับผลตอบแทนใกล้เคียงดัชนี HSCEI" นายสาห์รัช กล่าว
ทั้งนี้ กองทุนทิสโก้ ไชน่า ทริกเกอร์ 8% #17 เป็นกองทุนทริกเกอร์ฟันด์ซีรีย์หุ้นจีนกองที่ 17 ของ บลจ.ทิสโก้ จะเปิดขายระหว่างวันที่ 5 – 11 ก.พ. นี้ มูลค่าโครงการ 1,000 ล้านบาท 
"ธีมการลงทุนในปีนี้ เรายังแนะนำให้กระจายความเสี่ยงการลงทุนไปยังต่างประเทศ โดยเฉพาะประเทศที่เศรษฐกิจมีแนวโน้มฟื้นตัวอย่างแข็งแกร่ง โดย บลจ.ทิสโก้ มองว่า การลงทุนในประเทศจีนมีความโดดเด่นมากในปีนี้" นายสาห์รัช กล่าว